തോരാട് മലയില് മണ്ണിടിച്ചില് ബാലുശേരി: പനങ്ങാട് പഞ്ചായത്തിലെ രണ്ടാംവാര്ഡില്പ്പെട്ട തോരാട്മലയില് ഇന്നലെ ഉച്ചയ്ക്ക് ശേഷമുണ്ടായ കനത്തമഴയില് മണ്ണിടിഞ്ഞ് തോരാട്മലയില് ജലാലുദ്ധീന്റെ വീടിന് കേടുപറ്റി. ബാലുശേരിതലയാട് റോഡിന്റെ വശം ഇടിഞ്ഞ് വീടിന് പിന്നിലേക്ക് പതിക്കുകയായിരുന്നു. മണ്ണിടിച്ചില് ശബ്ദംകേട്ട് വീട്ടിനകത്തായിരുന്ന ജലാലുദ്ധീനും ഭാര്യയും ഓടിരക്ഷപ്പെട്ടു. കോഴിക്കോട് സ്ഥിരതാമസമായ ഇവര് വീട് വൃത്തിയാക്കുന്നതിന് വേണ്ടി എത്തിയതായിരുന്നു. സമീപകാലത്തൊന്നും പെയ്യാത്ത കനത്തമഴയാണ് ഇന്നലെ പ്രദേശത്ത് പെയ്തതെന്ന് നാട്ടുകാര് പറഞ്ഞു. സംഭവം അറിഞ്ഞയുടനെ പഞ്ചായത്ത് പ്രസിഡന്റ് വി.എം. കുട്ടികൃഷ്ണന്, ബ്ലോക്ക് പ്രസിഡന്റ് വി.എം. അനിത, ബ്ലോക്ക് അംഗം കെ.പി. സഹീര്, പഞ്ചായത്തംഗം കെ.പി. ദിലീപ്കുമാര്, വില്ലേജ് അധികാരികള് എന്നിവര് സംഭവസ്ഥലം സന്ദര്ശിച്ചു. മണ്ണിടിഞ്ഞ് തടസപ്പെട്ട റോഡ് ഗതാഗതം പുനസ്ഥാപിച്ചു. വീട്ടുകാര് കുടുംബവീട്ടിലേക്ക് മടങ്ങി. മഴവെള്ളപ്പാച്ചിലില് താഴ് വാരങ്ങളായ പാലംതല, ആനക്കുണ്ടുങ്ങല് പ്രദേശത്തും പൊടുന്നനെ ജലനിരപ്പ് ഉയര്ന്നത് ഇവിടങ്ങളിലെ താമസക്കാരില് ഭീതിപടര്ത്തി.